સાંજના સમયે મંજુબા બધાં બાળકોની સાથે બગીચામાં બેઠાં હતાં. એ વખતે શાલુની ઉંમર ત્રણેક વર્ષની, આદિત્ય બે વર્ષનો અને ભાસ્કર તો હજુ માંડ ચાલતા શીખ્યો હતો. બાર ફૂટ બાય પંદર ફૂટની ટાંકી સાત ફૂટ ઊંડી હતી અને આખી પાણીથી ભરેલી હતી. પોતે કઇ રીતે એ ટાંકીમાં ગબડી પડ્યો એની કંઇ સમજણ નહોતી પડી. પોતે ડૂબી રહ્યો હતો અને એ જોઇને મંજુબા ચીસાચીસ કરી રહ્યાં હતાં. રસોડામાંથી દોડતાં આવીને કાશીબાએ ટાંકીમાં કૂદકો માર્યો હતો અને પોતાને બહાર કાઢ્યો હતો. ઊંધો સૂવડાવીને કાશીબાએ પીઠ થપથપાવીને મોઢામાં ઘૂસી ગયેલું પાણી બહાર કઢાવી નાખ્યું હતું. માત્ર બે- પાંચ મિનિટનું મોડું થયું હતો તો પોતાની બચવાની કોઇ શક્યતા નહોતી. એ પછી વસંતમામા ખબર કાઢવા આવ્યા ત્યારે આખી વાત સાંભળીને પોતાના ગળામાં પહેરી હતી એ સોનાની ચેઇન એમણે કાશીબાને પહેરાવી દીધી હતી!